R1,7 miljard se goedere by grensposte gekonfiskeerArgieffoto Die Suid-Afrikaanse Inkomstediens het sedert die begin van 2018 goedere en kontant met ŉ gesamentlike waarde van R1,7 miljard by verskeie grensposte gekonfiskeer. Die SAID het in ŉ verklaring gesê dit sluit namaaksels van klere en skoene ter waarde van R1,4 miljard, onwettige dwelmmiddels ter waarde van R171 miljoen, viagra en generiese vorms daarvan ter waarde van R40,4 miljoen, bedreigde spesies soos perlemoen ter waarde van R13,9 miljoen, sigarette ter waarde van R33,3 miljoen en R52,9 miljoen kontant in. Oor dieselfde periode verlede jaar is daar goedere ter waarde van R1,6 miljard gekonfiskeer. Beyers Theron, waarnemende hoof van doeane en aksyns by die SAID, het gesê alhoewel die suksesse beduidend is, glo hy die afdeling kan nog meer doen om die onwettige ekonomie te bekamp. “Ons moet na neigings en patrone begin kyk en meer strategies optree in die manier hoe ons dié risiko’s bestuur.”